
En bok om mental helse og det helvetet vi lager for oss selv med negative tanker

DEL 1: Velkommen til helvete

Kapittel 1. Hvordan helvete starter


Først og fremst til Mamadee King Kabba, mannen som lærte meg å være sårbar igjen.

Takk for tiden vår sammen, og for inspirasjon til å skrive denne boken.

Til alle som har det vanskelig, føler seg fanget eller forlat.

Du er ikke alene.


Innledning:
Statistikk om mental helse og oversikt over boken

«Omtrent halvparten av den voksne norske befolkningen vil rammes av en psykisk lidelse i løpet av livet, og ca. en tredjedel i løpet av et år.» – FHI

Det er skremmende mange mennesker som lider av psykiske lidelser eller går gjennom en fase hvor den mentale helsen blir alvorlig testet. Det vil si at det å være psykisk syk, eller å ha opplevd psykisk sykdom, er blitt ganske vanlig.

Å ha opplevd en mental påkjenning er like vanlig som å ha hatt vondt i ryggen en periode, men likevel er det langt mer stigmatiserende å ha vært psykisk syk. Det er ikke vanlig å fortelle folk du ikke har snakket med på en stund at du ikke orker å være sosial fordi du har en depressiv periode. Eller at du ikke har vært på trening fordi stemmen i hodet sier at du er feit hver gang du tar på deg en treningstights, så da er det like greit å droppe det.

Sannheten er at de fleste av oss opplever slike perioder og hører slike stemmer en eller annen gang i løpet av livet. Det er menneskelig å ha det vondt, både fysisk og psykisk, like menneskelig som å kjenne på glede, kjærlighet og sommerfugler i magen.

Problemet er at de vonde følelsene og tankene er så mye vanskeligere å dele at flertallet velger å holde dem for seg selv i stedet for å be om hjelp – i stedet for å løfte blikket og se at flere sliter med det samme. Fordi vi er alle mennesker, komplekse skapninger som føler, tenker, snakker og er intelligente, selv om vi av og til glemmer det.

Det er lett å tro at din smerte, dine utfordringer og dine vanskeligheter er for vonde til at andre skal klare å forstå eller bry seg. Enkelte av de tingene du føler og sier til deg selv kan føles for teite, for ekstreme eller til og med perverse, selv om sannsynligheten er stor for at du ikke er alene om det du føler. I tillegg til at en stor andel av befolkningen sliter, er tallene økende. Bare de siste fem årene har antall registrerte lidelser blant unge jenter økt med hele 40 prosent.

Altså blir det mer normalt å ha eller ha hatt en form for psykisk lidelse enn å ikke ha det. Hva det er som avgjør om folk havner i en psykisk krise er individuelt, men som oftest er det en form for påkjenning eller motgang.

Noen vokser med motgang og klarer å bruke den til å videreutvikle sine gode egenskaper, lære og bli bedre. Andre knekker sammen, blir bitre og ender opp med å videreutvikle sine dårlige egenskaper. Det er flere faktorer som avgjør om det går den ene eller den andre veien, deriblant din oppvekst, kultur, verdier, tankesett og oppfatning av livet i tillegg til tidligere utfordringer og motgang.

Det er ikke slik at du enten takler motgang bra eller dårlig – som oftest må du ta med graden av motgang i tillegg til ytre omstendigheter i det store bildet. Noen ganger klarer du å håndtere deg selv, følelsene dine og situasjonene du havner i på en god måte, andre ganger ikke fullt så bra.

Vi vet at flertallet av alle som lider av psykiske lidelser er kvinner, innenfor alle kategoriene. Det eneste området hvor antall menn som lider er høyere enn antall kvinner, er alkoholisme. Det betyr at du som mann mest sannsynlig kommer til å sveipe til venstre på en kvinne som sliter annenhver gang du sveiper på Tinder. Eller at annenhver kvinne du sjekker opp på byen har mer bagasje enn du klarer å forestille deg.

Det betyr for oss kvinner at sannsynligheten er stor for at én eller flere i vennegjengen sliter langt mer enn de gir uttrykk for, eller at et familiemedlem som distanserer seg fra resten mest sannsynlig har en grunn som er for vanskelig til å ta opp med de andre.

Spørsmålet er hva du kan gjøre med dette?

Det første er å akseptere at det er mange som sliter, og åpne deg for å forandre på det. Du må både akseptere smerten og motgangen du selv har opplevd, samtidig som du godtar og aksepterer det andre har vært gjennom. Uten å dømme.

Det at du har hatt en angstlidelse, en spiseforstyrrelse eller har vært deprimert, betyr ikke at du er et dårligere menneske. Å ha hatt en psykisk eller kronisk lidelse og overvinne den, er beundringsverdig. Det burde bli feiret og sett opp til på samme måte som å ha deltatt i en fysisk krevende konkurranse og vunnet, for det er både fysisk og mentalt krevende å være psykisk syk.

De som kaver seg fremover og står på til tross for motgang, smerte og utfordringer, fortjener en gullmedalje for mot og styrke – selv om styrken ikke alltid er like lett for andre å se, siden kampen foregår på innsiden av ens eget hode. Dette er kampen du kjemper mot deg selv når hjernen din blir et helvete.

Uansett om du fremdeles sliter eller har kommet deg gjennom kampen, vil denne boken være lærerik, underholdende og informerende. Den vil også være praktisk for deg som ikke har opplevd en mental krise selv, men som kanskje har opplevd et helvete fra utsiden som pårørende.

Boken er skrevet for å få deg til å løfte blikket og komme deg ut av ditt eget hode. Det er kjempeviktig at du slutter å dømme deg selv for de dårlige periodene du har hatt og smerten du har opplevd. Samtidig må samfunnet slutte å dømme de som tidligere har vært psykisk syke og bruke mer tid og ressurser på å forebygge psykisk sykdom. Det er ikke slik at de som tidligere har hatt en fysisk skade får dette brukt mot seg når de søker jobb eller er på date.

Stigmatisering av de som har vært psykisk syke eller de som har gått gjennom en mental krise bidrar til å holde folk undertrykket i lidelsen. Det er normalt å oppleve en tøff periode hvor den psykiske helsen din blir testet og du blir utfordret. Faktisk er det normalt å lage et helvete for seg selv med negative tanker, men det burde ikke være det. Vi må bli flinkere til å snakke om det som gjør vondt før det blir for vondt – og å be om hjelp før det går for lang tid.

Åpenhet rundt mentale lidelser og mental helse har heldigvis blitt mye bedre de siste årene. Det har blitt naturlig å snakke om angst, depresjon og spiseforstyrrelser i sosiale medier. Problemet er at tallene ikke går ned. Selv om åpenhet er en bra ting, åpner vi oss opp altfor sent. Kanskje blir problemene snakket om på feil måte?

Barn og unge bør lære å uttrykke følelsene sine bedre, få opplæring i hvordan de responderer på emosjonene sine og hvordan tankene våre former oss. Det går for lang tid før vi forteller om det som plager oss, slik at skaden blir større og vanskeligere å fikse. Som trener vet jeg at rehabilitering av en skade tar mye lengre tid enn forebygging ville ha gjort. Det gjelder både fysiske skader og skader mot psyken din. Skal vi klare å skape en endring, er vi nødt til å prioritere forebygging.

Mentale skader er farlig fordi det ofte tar lang tid før du forstår at de er der. Og jo lenger du lar deg påvirke negativt, desto vanskeligere blir det å komme seg ut av negativiteten. Til tross for mer åpenhet er problemet like reelt, og den norske befolkningen sliter like mye som før. Spesielt kvinner.

Vi vet at det er menneskelig å ha det vondt, og at de fleste opplever smerte enten fysisk eller psykisk i løpet av livet. Det er uunngåelig. Det mange ikke forstår er at det er valgfritt hvor mye og hvor intenst vi skal lide.

I boken skal du få lære om både fysisk og psykisk smerte, ulike former for lidelser og hvordan mennesker selv er ansvarlige for mye av den smerten de opplever. Du får høre om hvordan vi lager oss et helvete med negative tanker og vonde følelser, og hva som kreves for å håndtere disse slik at du kan hjelpe deg selv tilbake fra helvetet.

Kroppen og hodet ditt balanserer hårfint sammen. Mange av lidelsene og plagene både fysisk og psykisk kan bli redusert ved å forstå denne balansen og samarbeide bedre med kroppen. Altfor mange lar hodet skrike ut retningen de skal ta og oppgavene de skal gjøre, som en kaptein uten interesse for hva mannskapet ønsker eller trenger. Når du klarer å bruke hodet, men samtidig lytte til hjertet, magefølelsen og resten av kroppen, da oppnår du en indre balanse hvor du er rustet til å håndtere mer motgang.

Hvis du ønsker å ta ansvar for din mentale helse, er du nødt til å skape et skifte inne i deg hvor du tar kontroll over følelsene og tankene én gang for alle. Verdens helseorganisasjon (WHO) har definert helse som en tilstand av fullstendig fysisk, psykisk og sosialt velvære, ikke bare fravær av sykdom og lidelser. Dette er en definisjon det er vanskelig å leve opp til, fordi ytterst få av oss opplever en fullstendig fysisk, psykisk og sosialt velvære over en lengre periode. Livet er tøft, slitsomt og utfordrende like ofte som det er fantastisk, spennende og oppløftende. For de fleste går psyken, fysikken og hvor sosiale vi klarer å være opp og ned i perioder. Å skape en helhetlig og sunn balanse mellom psyken og den fysiske kroppen er derfor viktig, slik at du i de slitsomme periodene vet hvordan du kan kontrollere emosjonene dine og støtte deg selv gjennom utfordringene du møter – samtidig som du åpner deg opp og deler ærlig og ufiltrert om hva du går gjennom.

Du er nødt til å se på helse som noe mer enn å spise sunt og være i aktivitet. Helse er også hva du sier til deg selv når du er alene, hvordan du håndterer dine egne følelser og hvordan du reagerer i samspill med andre. Du har ikke god helse før du lærer å elske deg selv, å leve med deg selv og støtte deg selv gjennom de tunge periodene. Det er viktig å flytte fokus fra det estetiske og din fysiske form til hvordan du faktisk har det med deg selv på et dypere nivå. Du må trene den psykiske formen din like effektivt og samvittighetsfullt. Det er ikke nok å bare trene kroppen, du må trene hjernen din også. I tillegg til vanlig trening, må du prioritere selvutvikling, terapi og emosjonell mestring. Det er ikke godt nok å trene jevnlig og holde et sunt kosthold. Selv om dette kan forbedre og vedlikeholde den fysiske helsen din, må du fokusere sterkere på din psykiske helse.

Og det gjør du ved å innse at hjernen din faktisk kan være et helvete.

Jeg har havnet i helvete selv, tre ganger. Og heldigvis har jeg klart å få meg selv ut av det like mange ganger. I boken skal jeg ta deg gjennom mine oppturer og nedturer innenfor helse, fysisk og psykisk. Jeg skal gi deg en guide til hvordan du finner tilbake til deg selv i det kaoset du lever i, og jeg skal gi deg et par virkemidler som kan hjelpe deg til å oppnå optimal helse.

Mitt mål er å informere om psykiske lidelser, vise hvor fort selv de sterkeste av oss kan gå på en mental smell og demonstrere hvordan de som lider kan få et godt og meningsfullt liv.

Den første delen handler om den mentale tilstanden jeg beskriver som helvete – hvordan du selv ødelegger din egen lykke, står i veien for dine egne ambisjoner og relasjonene du bygger med andre.

Den andre delen handler om å lære å håndtere dine egne emosjoner og følelser og kontrollere hvordan du reagerer når du havner i en vanskelig situasjon. Her skal du lære mentale ferdigheter som er grunnleggende for å mestre motgang samt lære å gi slipp på alt som til nå har holdt deg tilbake.


DEL 1
Velkommen til helvete


Kapittel 1.
Hvordan helvete starter

«Så ille som det var, lærte jeg noe om meg selv. At jeg kunne gå gjennom noe sånt og overleve.»

Nicholas Sparks, forfatter og filantrop.

Det verste med psykiske lidelser er at du ikke innser hvor mye du sliter før det har gått altfor lang tid – før du har gjort deg selv mentalt utbrent, i tillegg til de som står deg nærmest.

En depresjon eller angst blir gradvis bygget opp inne i deg. Det kan ta alt fra uker og måneder til flere år. Her blir din mentale styrke og mentale ferdigheter gradvis testet. Og uansett hvor mentalt sterkt utgangspunktet ditt er, så har alle mennesker en grense for hvor mye motgang og smerte de klarer å takle før det renner over.

For at du skal forstå hva helvete er og hvordan det starter, bruker jeg en skildring av de ulike faktorene som er med på å bygge opp dette helvetet.

Livet er glasset, og vannet er faktorene og opplevelsene som er med på å gi deg en mental påkjenning. Se for deg at vi alle starter livene våre med et glass som kan holde en halvliter vann. Får glasset ditt mer vann enn dette, renner det over. I det øyeblikket du blir født, er glasset tomt. Livet er uendelige muligheter og opplevelser som venter på deg. Etter hvert som du vokser og utvikler deg, vil det skje ting som påvirker din mentale helse. For enkelte kan det skje i de tidligste årene hvor de ikke opplever å bli sett, hørt eller ivaretatt. Det kan være barn som vokser opp i et ustabilt hjem med foreldre som krangler, som selv har psykiske lidelser eller som ikke er i stand til å gi barnet sitt den kjærligheten et lite barn trenger. Da begynner det å komme vann i glasset. Først kan det være et par dråper, men et par dråper blir fort en desiliter hvis barnet blir utsatt for gjentatt neglisjering over tid eller fysisk eller mental vold. For de som vokser opp i et stabilt familiehjem, vil glasset holdes tomt de første leveårene. Dette vil gi barnet et bedre utgangspunkt til å takle stress og utfordringer senere. Likevel er dagens samfunn drevet av press og stress. Det er nesten umulig å komme seg gjennom tenårene uten at glasset gradvis fylles. Det er et skyhøyt press for å prestere bra nok på skolen helt fra de første skoleårene og et altfor stort press på utseendet og det estetiske blant barn og unge, ikke minst for å si og gjøre de riktige tingene for å bli akseptert av klassekameratene. For de som starter på skolen med et glass som allerede inneholder for mye vann, skal det ikke mye til før problemene vises. For noen renner glasset over allerede på barne- eller ungdomsskolen, og de havner i helvete.

Helvete er stadiet hvor alle de små og store påkjenningene du har opplevd, levd med eller strevet deg gjennom ender med å gi deg en psykisk krise. Helvete er en mental tilstand hvor smerten og sorgen er blitt så stor at den påvirker hverdagslivet, arbeidslivet og det sosiale livet ditt. Når du står midt i ditt eget helvete, påvirker det relasjonene du klarer å ha med folk rundt deg. Det påvirker væremåten din, og enkelte opplever en personlighetsforstyrrelse hvor de kan endre atferd. Og veldig ofte skjer dette uten at du selv er klar over det.

Hva skjer når glasset renner over?

Når glasset ditt har rent over, er det enten game over eller så klarer du å samle deg og skape en endring. Det er her du innser at du trenger hjelp og endelig tør å be om hjelp. For mange er glasset nødt til å renne over før de i selvmedlidenhet og smerte innser at noe er alvorlig galt. Det var i hvert fall tilfellet for meg. Det kan være en enkel hendelse som et samlivsbrudd, tapet av en nær venn eller et familiemedlem, en ulykke, sykdom eller et nederlag der du brått blir dratt ut av den negative spiralen du befinner deg i og får perspektiv på tingene. Hvis du klarer å innse at du trenger hjelp og at det må skje en endring, starter prosessen med å tømme glasset.

Dessverre finnes det mange som er fanget i sitt eget helvete, og som ikke klarer å ta et steg tilbake og analysere situasjonen de står i. Derfor eksisterer selvmord fremdeles i dagens samfunn, til tross for åpenheten om psykisk helse og at helsetilbudene for de med psykiske lidelser forbedres. Samfunnet kan ikke bare gi tilbud til de som sliter, men må forebygge og forhindre utviklingen av psykiske lidelser. Det er viktig å øke kunnskapen om mental helse og utviklingen av mentale ferdigheter, slik at vi kan sørge for at de neste generasjonene får det enklere. Vi må samtidig lære hvordan vi utvikler og skaper et sunt psykisk forhold til oss selv, hvor balansen mellom hodet og kroppen må jobbes med og utvikles gjennom hele livet.

Psykiske lidelser er et helseproblem mer reelt enn noensinne. Spesielt etter pandemien, hvor de fleste kjente angst for det ukjente og skremmende med situasjonen. Ikke bare er det fysisk og psykisk tungt for de som sliter med psykiske lidelser og for pårørende, men også en belastning for samfunnet.

Blant 63 prosent av uføretrygdede i Norge som har en psykisk lidelse eller en muskel- og skjelettsykdom, har det vært en stor vekst i andelen psykiske lidelser de siste årene både hos de som er delvis eller helt uføre. Det er godt over halvparten av dem som har havnet utenfor arbeidslivet. Som med tidligere tiltak, bedre opplæring om emosjonell mestring og mer vektlegging på utvikling av mentale ferdigheter, hadde kanskje ikke vært der de er nå. Det er selvfølgelig alltid et «kanskje» når vi snakker om reelle sykdommer og lidelser. Likevel er jeg sikker på at med mer forebygging i tillegg til opplæring om emosjonell kompetanse vil flere være bedre rustet til å takle livets motgang.

Meg selv inkludert.

I tillegg er det en betydelig sammenheng mellom mentale plager og fysiske plager. Hvis fokuset på å hjelpe, lindre og helbrede de mentale og psykiske plagene øker, vil mange av de fysiske plagene også bli færre med tiden. Flere studier har kommet frem til at kroniske smerter er assosiert med psykiske lidelser, der løsningen på de kroniske smertene altfor ofte har vært piller i alle regnbuens farger. Problemet med denne fremgangsmåten er at årsaken til smertene i første omgang er mentalt, og at all medisin som blir brukt over tid kan gi pasientene flere symptomer. Dette er en ond sirkel hvor det er lett å kjøre seg fast i en jungel av symptomer og sykdom.

Psykiske plager som angst og depresjon kan føre til søvnløshet, kvalme, hodepine og andre kroppslige plager. Dette kalles somatisering innen helsevesenet. Det finnes flere forklaringsmodeller på hvordan psykisk stress kan føre til somatiske plager. En tradisjonell psykoanalytisk forklaring er at somatiske symptomer er en måte å kommunisere «undertrykte» følelser på (Katon, Kleinman & Rosen, 1982). Selv om dette er et velkjent fenomen, får pasienter altfor ofte utskrevet medikamenter som skal fungere som en quick fix i stedet for å bli lært hvordan de kan bearbeide og jobbe med de undertrykte følelsene.

Sliter du med å sove, får du utskrevet ulike former for sovemedisin av legen. Problemet er at effekten vanligvis avtar raskt ved regelmessig bruk, noe som medfører behov for høyere doser. Det vil si at hvis du starter med én pille om kvelden, blir den fort til tre–fire for at du skal klare å sove. Det er altså en fare for avhengighet ved de fleste former for sovemedisin, noe legemiddelindustrien er fullstendig klar over.

Å tilby sovemedisiner til noen som sliter psykisk blir å kaste bensin på bålet. Pasienten vil mest sannsynlig sove bedre de neste ukene, men det blir å utsette problemene. Og hva skjer når du utsetter problemene? Jo, da har de en tendens til å bli større og vanskeligere å håndtere senere.

I tillegg har alle sovemedisiner bivirkninger. De fleste har en effekt som henger igjen i kroppen i flere timer etter at du har stått opp. Du kan føle deg ekstra slapp, sliten og i enkelte tilfeller rett og slett dårlig. Ved slike symptomer over en lengre periode ender du opp med å gå tilbake til legen og klage på nye problemer. En god lege vil be deg slutte med sovemedisinen og henvise deg videre til spesialist. Dessverre er det derimot altfor mange leger som fortsetter å skrive ut midlertidige løsninger på problemene, altså mer medisiner. Forskning har vist at langvarig bruk av sovemidler kan opprettholde og forverre søvnproblemene. Det problemet som i første omgang utløste symptomene forblir ubehandlet og får god tid til å videreutvikle seg. Hodepine, migrene og til og med kroppslige smerter som fibromyalgi har vist seg å kunne være psykologisk ankret. Så hvorfor blir det ikke prioritert å lære mer om emosjonell mestring, øke selvinnsikten og vektlegge selvutvikling hos de som tydelig uttrykker at de sliter?

Det samme gjelder smertestillende tabletter. I stedet for å lytte til kroppen når du får smerter og undersøke hvorfor de har oppstått, er det lettere å gå til legen og få skrevet ut smertestillende enn å gå til psykolog og bearbeide barndommens konflikter og traumer fra fortiden.

Dessuten er det stigmatiseringen om at det å være mentalt syk er så mye verre enn å være fysisk syk. Derfor vil du heller skylde smertene og plagene på noe fysisk. Et brukket bein er lettere å forklare enn en angstlidelse. Dermed fortrenger du roten til det som forårsaker smertene og kan skape flere problemer for deg. Ved å ignorere hodet og signalene det sender ut, vil du kunne utvikle flere alvorlige kroppslige smerter. Det er kjipt å tenke på.

Den sterke koblingen mellom depresjon og smerte skyldes at depresjon fungerer som en mediator (påvirkende faktor) i forholdet mellom angstlidelser og smerte. Altså kan depresjon være en indirekte årsakssammenheng, og smerten i seg selv kan føre til både angst og depresjon. Angst og depresjon kan være konsekvenser av somatiske plager. Det som starter som en fysisk skade eller sykdom, kan fort påvirke psyken hvis du ikke jobber med deg selv og smertene. Derfor er vi nødt til å sette oss mer inn i de ulike psykiske lidelsene, både for å øke den generelle kompetansen vår, men også for å forstå oss på de fysiske smertene og deres opphav – spesielt de kroniske smertene som virkelig kan ødelegge livskvaliteten.

